CELEX: 62021CN0379
Language: bg
Date: 2021-06-17 00:00:00
Title: Дело C-379/21: Преюдициално запитване, отправено от Софийски районен съд (България) на 17 юни 2021 година — „ТИ БИ АЙ Банк“ ЕАД

13.9.2021   
            
            
               BG
            
            
               Официален вестник на Европейския съюз
            
            
               C 368/6
            
         
      Преюдициално запитване, отправено от Софийски районен съд (България) на 17 юни 2021 година — „ТИ БИ АЙ Банк“ ЕАД
      (Дело C-379/21)
      (2021/C 368/04)
      Език на производството: български
      
         Запитваща юрисдикция
      
      Софийски районен съд
      
         Страни в главното производство
      
      
         Заявител по главното производство:„ТИ БИ АЙ Банк“ ЕАД
      
         Преюдициални въпроси
      
      
                  1.
               
               
                  Следва ли чл. 6, § 1 от Директива 93/13 ЕИО (1) да се тълкува в смисъл, че в случаите на производства, при които длъжникът не участва до произнасяне със съдебно разпореждане за незабавно плащане, националният съд е длъжен служебно да разгледа неравноправния характер на договорна клауза, вкл. когато има само съмнения за това и е длъжен да не я приложи?
               
            
                  2.
               
               
                  При утвърдителен отговор на първия въпрос, длъжен ли е националният съд изцяло да откаже издаването на съдебен акт, разпореждащ незабавно плащане, когато само част от претенцията се основава на вероятно неравноправна договорна клауза, формираща размера на вземането, включително в случаите, когато в производства, при които длъжникът не участва до произнасяне със съдебно разпореждане за незабавно плащане, не може да се установи конкретният размер на всички елементи на вземанията, формирани въз основа на клаузи, за които няма съмнения, че не са неравноправни?
               
            
                  3.
               
               
                  При утвърдителен отговор на първия въпрос, но отрицателен отговор на втория, длъжен ли е националният съд частично да откаже издаването на съдебен акт, разпореждащ плащане, за частта от претенцията, която се основава на неравноправна договорна клауза?
               
            
                  4.
               
               
                  При утвърдителен отговор на трети въпрос, длъжен ли е и при какви условия, националният съд служебно да зачете последиците свързани с неравноправния характер на клауза, когато има данни за плащане по нея, вкл. да извърши прихващане с други неплатени задължения по договора, което се предвижда в други сходни случаи по националното право?
               
            
                  5.
               
               
                  При утвърдителен отговор на втори до четвърти въпрос, обвързан ли е националният съд от указания на горна инстанция, които по националното право са задължителни за проверяваната инстанция, с които указания не се зачитат последиците свързани с неравноправния характер на договорна клауза в потребителски договор?
               
            
         (1)  Директива 93/13/ЕИО на Съвета от 5 април 1993 година относно неравноправните клаузи в потребителските договори (OB 1993, L 95, стр. 29; специално българско издание: глава 15, том 2, стр. 273)